[Video en foto’s] Calvinia juig oor reënvalCalvinia en Swartsekolk het Saterdag reënval gekry (Foto: Facebook/Reënvalneerslae) “Jesus het ons gebede gehoor – ons dien ŉ gróót God. Ek prys hom vanaand!” Só het Burre Burger, ŉ inwoner van Vredendal, op Facebook geskryf ná ŉ reënbui Saterdag oor Calvinia in die Noord-Kaap uitgesak het. Maroela Media het vroeër berig Burger het ŉ byeenkoms in dié dorp gereël waar nagenoeg 100 inwoners saamgekom het om vir reën te bid. André Steenkamp, ŉ boer van Calvinia, het ook gesê dié reën het inwoners van die dorp op hul knieë van dankbaarheid. “[Ons het] 32mm [reën] gemeet in Calvinia. My pa se reënmeter het glad weggeval. Ons is só dankbaar,” het hy gesê. Intussen het Swartsekolk tussen Brandvlei en Loeriesfontein ook minstens 48 mm gekry. Gronddamme en vleigrond is alles vol water. Maroela Media het vroeër berig inwoners van dié Noord-Kaapse dorp is rasend van bekommernis omdat Calvinia in een van die ergste watertekorte nóg gedompel is sedert die Kareedam vroeër vanjaar opgedroog het. Swartsekolk het Saterdag reënval gekry (Foto: Facebook/Reënvalneerslae) Dié dorp het intussen ŉ noodtoestand bereik nadat die watertafel ook drasties gesak het. Die water wat uit die sewe munisipale boorgate verkry word, is brak en nie geskik vir menslike gebruik nie. Daarbenewens het ŉ verwoestende brand einde Desember ongeveer 25 000 ha weiding en plantegroei verwoes. Intussen het verskeie organisasies soos AfriForum, Caring Daisies, Water Shortage South Africa (WSSA) en talle ander weldoeners projekte op die been gebring om die waterbehoeftige inwoners by te staan. ŉ Lys versamelpunte is intussen geïdentifiseer. As jy betrokke wil raak, kyk hier waar jou naaste versamelpunt is. Jy kan ook geld skenk. Klik hier vir meer besonderhede oor ŉ trust-fonds. Jy kan ook die woord “NOOD” na 38312 SMS en sodoende R10 aan die noodfonds skenk. Kyk die video ook hier. Posted by Burre Burger on Saturday, April 8, 2017